钦定古今图书集成/方舆汇编/职方典/第1048卷 > 泉州府城池考 府志
## 钦定古今图书集成/方舆汇编/职方典/第1048卷 > 泉州府城池考 府志

本府。〈晋江县附郭。〉

泉州府城池　内为衙城，外为子城，又外为罗城。衙城即州治之垣墙。宋淳祐中，旧址尚存，后废为卫。子城周围三里，为门四：东曰行春，西曰肃清，南曰崇阳，北曰泉山。唐天祐二年筑后泉山门废，徙谯楼于卫南。罗城周围二十里，为门七：东曰仁风，西曰义成，南曰镇南，北曰朝天，东南曰通淮，西南曰临漳，曰通津。南唐保大中，留鄂公所筑也。先是王延彬于唐天祐间权知军州事，其妹为西禅寺尼，拓城西之地以包寺。及陈洪进于宋乾德初年领清源节度使，以松湾地建崇福寺，复拓地城东。今城东北西隅地稍宽，繇此宋宣和二年，守陆藻增筑，外砖内石基，横二丈，高过之。绍兴二年连南夫重修。十八年守叶廷珪复修之。淳熙、绍熙中，邓祚、张坚、颜思鲁相继修。嘉定四年，守邹应龙以《贾胡簿》录之，赀请于朝而大修之，城始固。绍兴三年，守游九功始筑瓮门于城南，外筑翼城，东自浯浦，西扺甘棠桥，沿江为蔽。元至正十二年，监郡偰玉立始拓南罗城以就翼城。周三十里，高二丈一尺，城东西北基广二丈四尺，外甃以石，南基广二丈，内外皆石。为门七，东西、北暨东、南、西南门，皆仍旧名。改南门曰“德济” ，废通津门，而于临漳、德济之间建门曰“南薰。” 洪武初，指挥李山复增高五尺，基广二丈四尺。凡内外皆甃以石，建月城六，惟南薰无月城。门各有楼，又东有楼曰“望海” ，北有楼曰望山，窝铺凡百四十。自天顺至成化间，都指挥武成、守张喦、徐源等相继修葺。弘治十三年，临漳门东半里许，水啮城下路数丈，将及城，守张濂筑二坝阑之。正德五年，行春门灾，守向一阳重建。嘉靖三年，门楼窝铺多坏，守高越、同知李缉大修之。三十七年，德济门灾，守熊汝达重建之，改通淮门曰“迎春” ，南薰门曰“通津” ，馀仍旧名，并修各月城。兵备佥事万民英亦以城北隅外壕磐石不能通水，迺建小城楼，临壕围以木栅，筑羊马墙以为防守。其后倭平，城晏然无事矣。万历三十二年十一月，地大震，楼铺雉堞，倾圮殆尽。副使姚尚德、守姜志礼请帑修复，圮者植，坏者葺，砖者易以石。费无冒破，而功告成云。

外州县

南安县城　在府西十五里。旧无城。嘉靖三十七年，倭寇至，公私残毁。知县夏汝砺始申议，甃石为城。门四，各有楼，有月城。南月城覆以营房，周围七百七十四丈有奇，堞二千二十四，敌楼七，窝铺三十六。四十年，贼褚铎作乱，攻城，不得入。四十三年，用石铺马路七百馀丈，开城壕二百馀丈，引万石坡水环城，会鹏溪，绕学前达黄龙江。万历二十五年，知县袁崇友砌石修之，增高三尺，仍东西南北各添设湾角楼四座。三十二年，地大震，城堞尽圮。知县周绍祚修之，改湾角楼为潮音阁、关王阁、聚星阁、元天阁。

惠安县城　在府城东北五十里。旧无城。嘉靖三十一年，总督王忬以倭寇攻浙，议置城，知县俞文进筑之。周围九百八十六丈五尺，基广一丈二尺，高一丈九尺，堞一千七百有奇，内外甃以石，为门四：南曰“通惠” ，北曰“朝天” ，东曰“启明” ，西曰“永安。” 设上下水关，通莲花山之水，以入龙津溪。西曰玉莲关，水门二：东曰龙津关，水门三，各有闸。三十七年，倭寇陷福清，南下攻城。知县林咸固守，城得全。三十八年，署县兴化同知李时芳筑月城，建楼，增高三尺，以城西北山可瞰，城中设敌楼二、敌台三。三十九年，知县符良佶浚城壕，周围一千二十丈，广三丈。四十一年，知县陈玉成濬深之，建窝铺望楼。四十四年春潦，城垣多圮，署县通判潘璘葺之。隆庆元年春，又潦，复圮，知县萧继美葺之。万历二十八年，知县刘一阳构连房，周围城上皆有覆，守者称便。德化县城　，在府城北一百八十里。旧无城，嘉

靖三十六年，知县邓景武始议筑城，周围八百三十七丈，高一丈五尺。三十九年，倭大掠永春县。知县张大纲以城广难守，约之仅六百六十八丈有奇，然草创，仅东西二门。四十四年，知县何谦就城北之龙浔山，建北镇楼，设窝铺，分兵巡缉。万历元年，知县秦霑开北门。十八年，知县丁永祚开南门，朝丁溪之水。城四，门始备。二十七年，城被水坏，知县吴一麟、周佑相继修理。三十四年，地大震，城垣、窝铺敌楼坏甚，知县徐时用修之。

安溪县城　在府城西一百五里。旧无城。嘉靖三十九年七月，倭寇突至，县不能守。四十一年，始议筑城西南及东畔，倚长溪一带，砌石为基，知县陈彩筑之，周围六百二十六丈，高二丈一尺，基广一丈八尺。置四门，设东西二水门，便民薪水。四十四年，知县蔡常毓砌城，外以石，覆以连房。万历二十九年，知县寥同春辟子城于南门，额曰“迎秀。” 三十一年，知县高金体塞旧门，辟新门而稍东之，额曰“任兴。” 三十五年，飓风异常，门楼圮，知县任守翰修之。

同安县城　在府城南一百三十里。宋绍兴十五年，知县王轼筑。周围七百九十五丈，高一丈二尺，壕深广各一丈二尺，未毕，工去。十八年，知县刘宽成之。设门五：东曰“朝天” ，西曰“厚德” ，南曰“铜鱼” ，北曰“拱辰” ，西北曰“庆丰。” 庆元元年，知县余元一增筑之。绍定二年，知县韩木濬外壕。至正十四年，山贼攻城，陷之。十五年，达鲁花赤马哈谋沙砌内外城以石。正统十四年，沙尤寇陷城。景泰元年，泉州卫指挥使杨海守备是邑，与主簿蔡遴重修。成化十八年，知县张伋重修。嘉靖三十七年，倭入寇，知县徐宗奭改筑。高三尺，周围八百四十六丈八尺，西南各为重门，设窝铺五十有九。三十八年，积雨，城半圮，贼大至城下。时都指挥白震与掌印同知李时芳用木栅捍御之，不能入。万历二十五年，知县洪世俊增高三尺，改门名：东曰“鸿渐” ，西曰“丰泽” ，南曰“朱紫” ，北曰“拱秀” ，小门曰“朝元。” 万历三十三年，地震城崩，知县王世德修之。三十五年，怪风淫雨，城又坏，知县鲍际明修之。

永春县城　在府城西北一百二十里。旧无城，嘉靖初，汀、漳寇至，知县柴镳始建永辉、永丰、永薰三门。嘉靖三十九年，倭寇突至，攻三门，知县万以忠失守，始议筑城秀德化县知县张大纲督之，砌以石，周围高丈许。四十年，贼吕尚四攻陷，始增筑。长五百一十八丈二尺，广八尺，高一丈九尺。四十一年，知县林万春成四门：东曰“迎晖” ，西曰“来德” ，南曰“文明” ，北曰“拱极。” 砌以石，覆以连房。城外东、西、北浚壕，壕深广如城数。西、南隅滨江水渐啮，知县谢裘改壕沟之甃为石坝，以捍其冲，又建东、南城隅各敌楼一。万历二年，水崩马头，侵逼城基。知县许兼善修筑之，改串楼为窝铺五十二座，添建浮台四座，以备防守。祥芝巡检司城　在晋江二十都。周围一百五十丈，高二丈，窝铺六，有南北二门。

乌浔巡检司城　在晋江十六都。周围一百五十丈，广一丈，高一丈八尺。窝铺四，有东西二门，各建楼。

深沪巡检司城　在晋江十六都。周围一百五十丈，广一丈，高二丈，窝铺七，有南北二门，各建楼。

围头巡检司城　在晋江十四都。周围一百六十丈，广一丈，高一丈八尺。窝铺四，有南北二门，各建楼。

永宁卫城　在晋江三十都。洪武二十七年，江夏侯周德兴筑，周围八百九十五丈，基广一丈五尺，高二丈一尺。窝铺三十一，门五：南曰“金鳌，北曰玉泉，东曰海宁，曰东瀛” ，西曰“永清” ，各建楼城外壕广一丈六尺。永乐十五年，都指挥谷祥等增广三尺，五门各筑月城。正统八年，都指挥刘亮等增敌楼。成化六年，门楼圮，指挥杨晟重修。嘉靖三十七年五月，倭贼攻城，指挥杜钦爵固守，贼不得入。四十一年，贼复攻城，指挥王国瑞失守。城陷，大掠数日，军民遁奔郡城，兵备佥事万民英悉遣还。贼寻来攻，城再陷，杀伤几尽。距今五十馀载，城中军民，生聚辏集，亦滨海一重镇云。

福全千户所城　在晋江十五都。洪武二十年，江夏侯周德兴筑。周围六百五十丈，基广一丈三尺，高二丈一尺，窝铺十六，门四，各建楼。永乐十五年，都指挥谷祥增高四尺，筑东、西、北三月城。正统八年，都指挥刘亮、千户蒋勇增“四门敌。”

台

安平镇城　在晋江八都。地濒海，烟火辏集。旧无城。嘉靖三十七年，倭入寇，知县卢仲佃始筑城及半。贼猝至，民不能守，燔掠而去。镇人知府柯实卿折东安桥石筑之，城迺完。周围一千二十七丈有奇，高一丈二尺，厚如之。分为四门，各有楼，列窝舍，设水关八。隆庆元年，郡守万庆于城东北增建敌楼二。“先是，岁遣千” 户一员或县佐一员，与民防守，仍拨民兵二十名。后兵益增多，民亦苦兵。万历三十五年有请割晋、南、同三邑地置安平县。事下有司，议竟沮。迺徙本府督粮馆分镇安平，曰“驻镇馆。” 设正堂、后廨、仪门、吏房如例。

崇武千户所城　在惠安二十七都，即宋小兜巡检寨，迺自海入州界首。明初犹为巡检司。洪武二十年，移巡检司于小岝，置崇武所。城周围七百三十七丈，基广一丈三尺，高二丈一尺，窝铺三十六，门四，各建楼。永乐十五年，都指挥谷祥增高四尺，筑东西二月城。嘉靖四十年四月朔，倭贼攻城，掌印千户郭怀仁、巡捕千户朱紫贵失守，城陷。贼据城四十馀日，燔军民居，杀掠尽，迺去。

辋川镇城　在惠安县治东北十里许，五公山之南，菅屿之东。阻山负海，鱼盐米粟之利通焉。旧无城，嘉靖三十七年，倭寇攻惠安，议筑城，与县治犄角。四十一年，知县陈玉成、萧继美先后成之。委生员江贽卿董役，贽卿捐家赀佐费，城迺完。周围七百馀丈，高一丈八尺，东西南各一门，北小门二，东小门一。

小岝巡检司城　在惠安三十都。周围一百五十丈，广一丈二尺，高二丈，窝铺八，有南北二门，各建楼。

獭窟巡检司城　在惠安二十五都。周围一百五十丈，广一丈二尺，高二丈，窝铺八，有南北二门，各建楼。

峰尾巡检司城　在惠安八都。周围一百五十丈，广一丈，高一丈八尺，窝铺六，有西北二门。黄崎巡检司城　在惠安三十二都。周围一百五十丈，广“一丈，高二丈，有南北二门，各建楼。” 高浦巡检司城　在同安二十二都。周围一百四十丈，广七尺，高一丈八尺，窝铺四，有南北二门。万历九年改设。

塔头巡检司城　在同安二十二都。周围一百四十丈，广八尺，高一丈七尺。窝铺四，有南北二门。

田浦巡检司城　在同安十八都。周围一百六十丈，广一丈二尺，高一丈八尺。窝铺四，有东西二门。

陈坑巡检司城　在同安十八都。周围一百八十丈，广一丈一尺，高一丈七尺，窝铺四，门一。峰上巡检司城　，在同安十八都，周围一百九十三丈，广一丈，高一丈八尺，窝铺四，门一。烈屿巡检司城　，在同安二十都翔风里。周围高广，门铺之数与陈坑同。

中左千户所城　在同安嘉禾屿。洪武二十七年，江夏侯周德兴筑。周围四百二十五丈，广九尺，高一丈九尺，窝铺二十二，门四，各建楼。永乐十五年，都指挥谷祥增高三尺，筑月城。正统八年，都指挥刘亮、千户韩添增四门敌台。

金门千户所城　在同安浯洲屿。北倚山，东西阻海。洪武二十年，江夏侯周德兴筑。外环以壕，深广丈馀，周围六百三十丈，基广一丈，高一丈七尺，窝铺三十六，门四。永乐十五年，都指挥谷祥增高三尺，筑西、北、南三月城，各建楼。正统八年，都指挥刘亮、千户陈旺增四门敌台。

高浦千户所城　在同安十四都。洪武二十三年，江夏侯周德兴筑。周围四百五十丈，高一丈七尺，基广一丈，窝铺十六，门四，各建楼。永乐十五年，都指挥谷祥增高三尺，筑月城。正统八年，都指挥刘亮、千户赵珤增四门敌台。